REVISJONIKOMISJONI
koosoleku PROTOKOLL

Tabasalu								      19. veebruar 2014 nr 2

Algus kell 10.00, lõpp kell 11.15.

Koosolekut juhatas komisjoni esimees Sulev Roos.
Koosolekut protokollis volikogu kantselei juhataja Ive Eevel.
Osa võtsid Toivo Promm ja Hardi Volmer. 

Koosoleku päevakord:
Revisjonikomisjoni eelmisel koosolekul tõstatud küsimustele saabunud vastuste läbivaatamine.

Keegi päevakorra vastu ei olnud ning algas planeeritud punktide arutelu. 

Revisjonikomisjoni eelmisel koosolekul tõstatud küsimustele saabunud vastuste läbivaatamine
•	Eelmisel komisjoni koosolekul otsustati küsida vallavalitsuselt, kas ja kuidas on vallavalitsus asunud revisjonikomisjoni 28. märtsi 2013 akti nr 7 ja vallavolikogu 25.07.2013 otsust nr 92 täitma ning millised meetmed on kasutusele võetud, selliste olukordade kordumise vältimiseks. 
Vallavalitsuse 13.02.2014 vastuse kohaselt on vallavalitsus oma tegevuses juhindunud revisjonikomisjoni 28.03.2013.a. aktist nr 7 ning kaasanud ning suunanud suuremate ettevõtluse iseloomuga objektide ehitamise võimaluse korral osaühingule Strantum. 
Lisaks kinnitatakse, et vallavalitsus juhindub ka edaspidi võimaluse piires revisjonikomisjoni soovitusest.

Toimus arutelu.

Otsustati:
Kuna revisjonikomisjoni 2014.a tööplaani kohaselt oli komisjoni üheks tegevuseks 2013 aasta revisjonikomisjoni aktide läbivaatamine ja nendes esitatud seisukohtade täitmise kontroll ning revisjonikomisjon on tuvastanud, et vallavalitsus on oma tegevuses asunud revisjonikomisjoni soovitust jälgima ning suunanud suuremate ettevõtluse iseloomuga objektide ehitamise võimaluse korral osaühingule Strantum, koostada tuvastatud asjaolude kohta revisjonikomisjoni akt.

•	Kuna revisjonikomisjoni tööplaanist tulenevalt oli veebruarikuu plaanitud tegevuseks vallale kuuluva kinnisvara sihipärase kasutamise ja heaperemeheliku haldamise kontrollimine palus komisjon vallavalitsusel esitada vallale kuuluva kinnisvara nimekiri ning kirjalik ülevaade kinnisvara kasutamisest ja haldamisest.
Kuna vallavalitsuse vastuskirjas on komisjonile antud üksnes lühiülevaade sellest, kes millist kinnisvara haldab ja vastuseta on endiselt komisjoni tegelik soov, saada ülevaade kinnisvara (sihipärasest) kasutamisest, siis ei saanud komisjon sellist vastust, millist ootas.

Toimus arutelu.

Otsustati:
Vallavalitsusel esitada 20.03.2014 revisjonikomisjonile vallale kuuluva kinnisvara osas (jättes välja teed, tänavad, ja kinnisvara, mis on seotud trasside (sh pumbajaamad, puhastusseadmed, vee- ja kanalisatsioonitrassid, jms) ning alajaamadega) vastus järgmise tabeli kujul:
Katastritunnus 	Sihtotstarve	Kinnisvara aadress	Kinnistu nimi	Milleks kasutatakse	Kas on koormatud, kui jah, siis kelle kasuks, millal, millega (nt hoonestusõigus, üüri- või rendileping, avaliku kasutuse leping vms)	

•	Majanduskomisjoni ettepanekust tingituna, tegi komisjon vallavalitsusele ettepaneku viia Tabasalu Muusikakoolis läbi teenistuslik järelevalve. Vallavanem on teenistusliku järelevalve läbiviimiseks moodustanud töörühma.

Komisjon võttis saadud informatsiooni teadmiseks.

•	Revisjonikomisjoni tööplaanist tulenevalt on märtsikuu plaanitud tegevuseks vallavalitsuse poolt sõlmitud lepingute ülevaatamine. Seetõttu tuleks vallavalitsusest küsida informatsiooni.

Toimus arutelu. 

Otsustati:
Vallavalitsusel esitada 20.03.2014 revisjonikomisjonile ülevaade valla poolt sõlmitud kehtivatest hoonestusõiguse ja rendilepingutest (va teed, tänavad ja trassid).

Sulev Roos
Koosoleku juhataja ja
Revisjonikomisjoni esimees